***4–5 metų amžiaus vaikų pažinimo gebėjimų ugdymo (si) ir vertinimo pavyzdys***

**Ikimokyklinis amžius**. 4–5 metai.

**Ugdymosi situacija**.Žiemą vaikai atėję į darželį džiaugiasi iškritusiu sniegu, užšalusiomis balomis, dalijasi įspūdžiais. Vaikai pastebi, kad vieną dieną lauke telkšo balos, o kitą – jau būna aptrauktos ledu, kuriuo galima čiuožinėti. Kyla poreikis išsiaiškinti, kaip vanduo virsta ledu, ir atvirkščiai.

**Tikslas**. Eksperimentuojant su vandeniu ir ledu, ugdyti vaikų gebėjimą pažinti vandens savybes.

**Priemonės**: įvairios formelės ledui šaldyti (*galima naudoti formeles smėliui, nuo saldainių dėžučių*), maistiniai dažai, špagatas ar storas siūlas, spalvoti stikliniai rutuliukai, druska, plastikinis padėklas, pipetės, žnyplės ledukams paimti.

|  |  |
| --- | --- |
| ***Užduotis / veikla*** | ***Kaip ir kokius gebėjimus vaikai ugdosi?*** |
| **Rytinė veikla grupėje**  Vaikai domisi grupėje išdėliotomis formelėmis (*ledukams, smėliui ir pan.*),aiškinasi jų paskirtį, aptaria formas. Vaikai pasirenka po kelias skirtingas formeles. Auklėtoja pasiūlo atlikti eksperimentą ir vandenį paversti ledu. Vaikų klausiama:  *- Ar gali vanduo virsti ledu?*  *- Kaip tai atsitinka?*  Vaikai atsako į klausimus, samprotauja apie vandens savybes. Auklėtoja pasiūlo atlikti eksperimentą.  Eksperimentuojama ruošiant vandenį užšaldymui: dalyje formelių pasiūloma užšaldyti paprastą vandenį, dalyje – nuspalvintą dažais (pipete į vandenį įlašinami keli lašai spalvotų maistinių dažų).  Vaikai toliau eksperimentuoja: į formeles su vandeniu pasiūloma įdėti po stiklinį rutuliuką (kiti variantai: gilės, karoliukai, sagos ir pan.), įmerkti špagato kilpas (kad vėliau ledukus būtų galima pakabinti).  Veiklos metu su vaikai aptariama:  *- Kokias spalvas pasirinkote vandeniui nuspalvinti?*  *- Kiek formelių pasirinkote, kokios jos formos?*  *- Kas patiko, buvo įdomu?*  *- Kas sekėsi sunkiau?*  *- Kur mes šaldysime vandenį? (šaldiklyje, lauke)*  *- Kaip galvojate, kiek reikės laukti?*  Vaikai neša formeles su vandeniu ir sudeda ant padėklo. Formelės su vandeniu nešamos į šaldiklį arba, esant pakankamai žemai oro temperatūrai, išnešamos į lauką ir paliekamos sušalti.  **Veikla lauke**  Eksperimentavimas su užšalusiu vandeniu tęsiamas lauke. Vaikai iškrato ledukus iš formelių. Su vaikais išbandoma, kas nutinka, kai pabarsčius druska ledo gabaliukai sulimpa. Vaikai eksperimentuoja, dėlioja iš ledukų kompozicijas, tiesia ledo kelius, tvoras, kuria ledo skulptūras, tiesiog žaidžia.  Ledukai su užšaldyta virvele išimami iš formelių ir jais papuošiami krūmai lauke. Vaikai grožisi spalvų žaismu, lede užšalusiais stikliniais rutuliukais. Lediniai papuošimai ypač gražiai atrodo, kai yra apšviesti. Sutemus apšvietimui galima panaudoti prožektorių.  Ledo papuošimai paliekami kabėti, o dalis ledukų parsinešama į grupę, kur stebima, per kurį laiką jie ištirpsta. Galima palyginti, kur ledukai ištirpo greičiau – vandenyje ar kambario temperatūroje? Prie radiatoriaus ar kitoje patalpos vietoje? Atlikus ledo gabalėlių tirpimo stebėjimą su vaikais aptariama, kur ledo gabalėliai ištirpo greičiau ir kodėl. | ***Pažinimo gebėjimai*** lavėja eksperimentuojant, sužinant, kad vanduo žemoje temperatūroje virsta ledu, o ledas tirpsta kambario temperatūroje, sužinant apie ledo savybes (šaltas, slidus, kietas, permatomas) ir vandens savybes (skystas). Rinkdamiesi formeles vaikai atranda formų skirtumus, sieja skaičių su kiekiu. |
| Veiklos metu ugdomi***sveikatos saugojimo ir higienos gebėjimai***: lavėja vaikų smulkioji motorika, lytėjimo pojūtis, vaikai pajunta, kad ledas šaltas, sužino, kad lauke jo negalima laižyti, valgyti. Pilstant vandenį, kuriant objektus iš ledukų, kabinant ledo papuošimus, lavėja pusiausvyra, judesių koordinacija. |
| ***Socialiniai gebėjimai*** ugdomivaikams laikantis taisyklių, džiaugiantis rezultatais. Tvarkant darbo vietą ugdomi savitvarkos įgūdžiai. Eksperimentuojant, tyrinėjant lavėja vaikų gebėjimas spręsti problemas, kritiškai mąstyti. |
| ***Meniniai gebėjimai*** lavėja eksperimentuojant su ledukais, vandeniu, spalvomis, atrandant ledo formų grožį, ledo spalvų žaismą, pasijuntant kūrėjais. |
| ***Komunikavimo gebėjimai*** ugdomi pavadinant spalvas, įvardijant ledo, vandens savybes, dalijantis įspūdžiais. |
| **Ugdymo gairės**   * Kadangi vanduo ilgai šąla, o ledukai taip pat ilgai tirpsta, šią savybę galima išnaudoti susipažinimui su laiku, jo matavimui, palyginimui. Nupieškite laikrodį ir pažymėkite jame šaldymo pradžios ir pabaigos laiką. Tą patį atlikite, stebėdami ledukų tirpimą. Palyginkite vandens užšalimo ir ledo ištirpimo laiką, pasiaiškinkite, nuo ko tai priklauso, kas pagreitina užšalimą ir ištirpimą (aplinkos temperatūra). * Jei yra galimybė, vaikų veiklą nuosekliai fotografuokite ar filmuokite, o vėliau, perkėlę į kompiuterį, kartu su vaikais apžiūrėkite nuotraukas ir parenkite *PowerPoint* pristatymą tėvams. Vaikai dalyvauja atrenkant nuotraukas, užrašant komentarus. Vėliau parengtas pristatymas pademonstruojamas tėvams. | |

***Komentarai***

Veiklą rekomenduojama atlikti žiemą, kai lauke neigiama temperatūra.

Vandens užšaldymui galima naudoti įvairias smėlio formeles (pailgas, kubelio ir kt. formos) ir taip pasigaminti dar įvairesnių ledinių papuošalų.

Grupėje pilstant vandenį į formeles vertėtų iš anksto pasiruošti pakankamai vandenį sugeriančių šluosčių ar popierinį rankšluostį.

Rekomenduojama užfiksuoti laiką, kada ledukai paliekami šaldyti. Po kiek laiko su vaikais apžiūrėkite, kaip šąla ledukai, užfiksuokite, kiek laiko praėjo...

Kurdami objektus iš ledukų lauke, ledo gabaliukams suimti naudokite žnyples. Druską barstymui iš anksto supilkite į specialius barstymo indelius, o ledukams iškratyti iš formelių panaudokite žaislinius plaktukus.

Su vaikais aptariama, kad lauke negalima ledo laižyti ar valgyti, kad jis gali būti nešvarus, galima peršalti ir susirgti.

Pedagogas visus savo veiksmus palydi kalba, komentarais, sakydamas, ką veikia, taip pat skatina vaikus kalbėti, apibūdinti pojūčius, ledo, vandens savybes, pavadinti spalvas, formas ir pan.

***Vaikų pasiekimų vertinimas***

***Ką vertiname, stebėdami vaikų veiklą?***

Visos veiklos metu stebimas vaikų nusiteikimas veiklai, susidomėjimas, smalsumas, gebėjimas bendradarbiauti su kitais vaikais, dalytis priemonėmis, laukti savo eilės, reikšti emocijas, pasidžiaugti rezultatu.

Pilstant vandenį stebimi vaikų motorikos įgūdžiai, judesių koordinacija, savitvarkos gebėjimai. Veiklos lauke metu stebimas vaikų kūrybingumas, statant objektus iš kubelių.

Galima pasižymėti (pedagogo dienoraštyje, užrašuose ir kt.) vardus vaikų, kuriems dar sunkiau sekėsi bendradarbiauti komandoje, sulaukti savo eilės ir kt.

Reflektuojama, kaip sekėsi sudominti vaikus, kokių naujų įgūdžių jie įgijo. Galima užfiksuoti (garso arba vaizdo įraše, užrašuose) vaikų pasisakymus apie daiktus, jų samprotavimus ir jais papildyti Vaiko pasiekimų aplanką*.*

Prasminga vaikų veiklą ir veiklos rezultatus fotografuoti ar filmuoti ir šia medžiaga papildyti Vaiko pasiekimų aplanką, pakomentuojant, kokie individualūs gebėjimai atsiskleidė ar buvo pastebėti šioje veikloje.

Vakare, tėvams pasiimant vaikus, vertėtų monitoriaus ekrane demonstruoti veiklos nuotraukas. Taip tėvams suteikiama galimybė pamatyti, ką vaikai veikė per dieną, o vaikai, pajutę tėvų džiaugsmą ir pamatę savo veiklą ar veiklos fragmentus, įgyja daugiau pasitikėjimo savimi.

****

****

Nuoroda:

<http://www.kigaportal.com/>